**ПРЕДЛОГ**

На основу члана 12. став 4. и члана 329. став 1. тачка 1) Закона о привредним друштвима ("Службени глaсник РС", бр. 36/2011, 99/2011, 83/2014 - др. зaкoн, 5/2015, 44/2018, 95/2018, 91/2019 и 109/21), члана 52. став 1. тачка 1. Закона о осигурању („Службени гласник РС“, бр. 139/14 и 44/21) и члана 37. став 1. тачка 1. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19, 24/19, 37/21 и 11/22), Скупштина Компаније на Ванредној седници, одржаној дана 13. маја 2022. године, донела је

**О Д Л У К У**

**О ИЗМЕНАМА И ДОПУНАМА СТАТУТА**

**КОМПАНИЈЕ "ДУНАВ ОСИГУРАЊЕ" а.д**.**о**.

**Члан 1.**

У Статуту Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19, 24/19, 37/21 и 11/22), члан 4. мења се и гласи:

„**Члан 4.**

Седиште Компаније је у Београду, општина Стари град, улица Македонска број 4.“.

**Члан 2.**

Члан 5. мења се и гласи:

„**Члан 5.**

Пословно име и седиште Компаније на енглеском језику гласе:

„Dunav Insurance Company“ j.s.c., Belgrade, Municipality of Stari Grad, 4 Makedonska Str.“.

**Члан 3.**

Члан 26. брише се.

**Члан 4.**

Члан 35. мења се и гласи:

**„Члан 35.**

Скупштину чине сви акционари са обичним акцијама.“.

**Члан 5.**

Члан 36. мења се и гласи:

**„Члан 36.**

Право учешћа у раду Скупштине подразумева:

1) право акционара да гласа о питањима која су на дневном реду Скупштине;

2) право акционара на учешће у расправи о питањима на дневном реду Скупштине, укључујући и право на подношење предлога, постављање питања која се односе на дневни ред Скупштине и добијање одговора, у складу са овим Статутом и Пословником о раду Скупштине.

Право учешћа у раду Скупштине Компаније има акционар који поседује најмање 0,03%. акција Компаније, односно најмање 4.557 акција са правом гласа.

Акционари који појединачно не поседују број акција прописаних у ставу 2. овог члана могу се удруживати ради остваривања учешћа у раду Скупштине, преко заједничког пуномоћника или могу да гласају у одсуству, у складу са законом којим се уређује правни положај привредних друштава.“.

**Члан 6.**

У члану 37. после тачке 14) додаје се тачка 14а) која гласи:

„14а) политици накнада и извештају о накнадама чланова Извршног одбора, Надзорног одбора и Комисије за ревизију;“.

**Члан 7.**

У члану 41. став 1. тачка 4. мења се и гласи:

„4. обавештење о начинима на који се могу преузети материјали за седницу;“

Став 4. мења се и гласи:

Материјали за седницу Скупштине стављају се на располагање акционарима истовремено са објављивањем позива:

1. личним преузимањем или путем пуномоћника, у седишту Компаније у редовно радно време или
2. на интернет страници Компаније.“.

**Члан 8.**

Члан 53. мења се и гласи:

**„Члан 53.**

Ванредну седницу сазива Надзорни одбор по потреби, и то:

1) на основу своје одлуке;

2) по захтеву акционара који имају најмање 5% основног капитала Компаније.

Позив за ванредну седницу шаље се најкасније 21 дан пре дана одржавања седнице.“.

**Члан 9.**

У члану 64. став 1. после тачке 4) додаје се нова тачка 5) која гласи:

„5) предлаже Скупштини политику накнада чланова Извршног одбора, Надзорног одбора и Комисије за ревизију, најмање на сваке четири године;“.

Тач. од 5) до 12) постају тач. 6) до 13).

Досадашња тачка 13) брише се.

У тачки 37) реч: „годишњем“, брише се.

**Члан 10.**

У члану 66. став 2. речи: „четири пута“, замењују се речју: „једанпут“.

**Члан 11.**

У члану 77. став 1. у тачки 12) тачка на крају, замењује се тачком запетом.

После тачке 12) додаје се тачка 13) која гласи:

„13) целокупну документацију у вези са одобравањем и закључивањем правног посла, односно предузимањем правне радње са личним интересом из члана 83. овог Статута“.

У ставу 3. речи: „тач. 1) до 5), 7), 8), 9) и 12)ˮ замењују се речима: „тач. 1)–5), 7), 8), 9), 12) и 13)ˮ.

**Члан 12.**

У члану 78. после става 2. додаје се нови став 3, који гласи:

„У случају покренутог спора у складу са законом којим се уређује правни положај привредних друштава, по тужби акционара или ранијег акционара, Извршни одбор, дужан је да акте и документа из члана 77. став 1. тач. 1)–10) и тач. 12) и 13) овог Статута, а који су непосредно везани за предмет спора, стави на располагање акционару, односно ранијем акционару на његов писани захтев поднет у складу са законом којим се уређује правни положај привредних друштава, ради вршења увида и копирања о свом трошку током радног времена, за потребе вођења парнице.ˮ.

Досадашњи ст. 3. и 4. постају ст. 4. и 5.

**Члан 13.**

У члану 82. после става 1. додаје се нови став 2. који гласи:

„Обавештење из става 1. овог члана садржи нарочито врсту, односно правну природу правног посла или радње, детаљан опис предмета правног посла или радње, вредност, односно цену предмета правног посла или правне радње, рок за извршење, плаћање и слично, као и све релевантне чињенице о природи и обиму личног интереса.“.

Досадашњи став 2. постаје став 3.

**Члан 14.**

У члану 83. став 4. мења се и гласи:

„Обавештење из става 3. овог члана мора садржати детаљан опис тог посла или радње, лично, односно пословно име повезаног лица, информације о природи односа са повезаним лицем, датум и вредност трансакције, као и податке из обавештења из члана 82. став 2. овог Статута“.

Став 5. мења се и гласи:

„Компанија је дужна да на својој интернет страници или на интернет страници регистра привредних субјеката јавно објави намеру закључења правног посла, односно предузимања правне радње за које је потребно одобрење, које садржи детаљан опис тог посла или радње, лично, односно пословно име повезаног лица, информације о природи односа са повезаним лицем, датум и вредност трансакције, као и податке из обавештења из члана 82. став 2. овог Статута, одмах по доношењу одлуке из става 1. овог члана којом се одобрава правни посао, односно правна радња у којој постоји лични интерес, а најкасније на дан закључења тог правног посла, односно предузимања те правне радње.“.

**Члан 15.**

Други општи акти Компаније ускладиће се са изменама и допунама Статута у року од 180 дана од дана ступања на снагу ових измена и допуна Статута.

До доношења других општих аката Компаније, запослени остварују права, обавезе и одговорности по постојећим општим актима.

**Члан 16.**

Ова одлука ступа на снагу осмог дана од дана објављивања у „Службеном листу Компаније“.

**С број: ПРЕДСЕДНИК СКУПШТИНЕ**

**13. мај 2022. године**

**Београд**

**Ана Јовић**